钦定古今图书集成/明伦汇编/氏族典/第459卷 > 《廖用贤尚友录》 > 魏汉津
## 钦定古今图书集成/明伦汇编/氏族典/第459卷 > 《廖用贤尚友录》 > 魏汉津

按《宋史魏汉津传》，汉津本蜀黥卒也。自言师事唐仙
人李良，号李八百者，授以鼎乐之法。尝过三山龙门，
闻水声，谓人曰：“其下必有玉。”即脱衣没水，抱石而出，
果玉也。皇祐中，以善乐荐，时朝廷方考钟律，得召见，
请先铸九鼎，次铸帝坐大钟及二十四气钟。鼎成，赐
号冲显处士。大晟之成，徽宗御大庆殿，受群臣朝贺，
加汉津“虚和冲显宝应先生。”汉津晓阴阳数术，多奇
中。死谥为嘉晟侯。